Þá er skráningu í fjallgönguáskorun Fjallafélagsins lokið og búið að arka í fyrstu tvær göngurnar ! Útivist og fjallgöngur eru greinilega ekkert dottið " úr tísku " . Við höfum fengið frábær viðbrögð við dagskránni og þurfum í raun að loka fyrir skráningu þar sem fjöldinn er kominn upp á hámark ( 70 ) og svolítið betur . Þetta sýnir og sannar að útivist og fjallgöngur eru sígild hreyfing sem mikill fjöldi Íslendinga kýs að stunda árið um kring sér til heilsubótar og ánægju . Tæplega 40 manns úr hópnum eru að skrá sig aftur en margir þeirra eru að byrja sitt fjórða ár í röð með Fjallafélaginu - og einhverjar það fimmta ! Helgafell var fyrsta verkefnið okkar á dimmu miðvikudagskveldi en þangað mættu rúmlega 60 gönguhrólfar . Siðastliðinn laugardag var síðan gengið á Esju upp að Steini í staðinn fyrir Brekkukamb í Hvalfirði en dagskránni var breytt vegna veðurs . Það rættist sæmilega úr veðrinu ; svolítill blástur og rigning á hópinn sem taldi 46 að þessu sinni . Í svona aðstæðum er meira atriði að komast út og hreyfa sig og gera gott úr hlutunum þó eitthvað vanti upp á útsýni og veðurblíðu . Það verður gaman að kynnast nýjum meðlimum og ganga á fjöll saman . Nokkrar myndir úr fyrstu göngunum hér fyrir neðan .